khistorydata/jeongjo-sjw-relations huggingface dataset:
정조 1년
徐有防。以義禁府言啓曰。罪人金方行。特爲放送事。命下矣。依傳敎。放送之意。敢啓。傳曰。知道。
정조 1년
徐有防啓曰。臣依聖敎。捕廳及各軍門各司拘留罪人。放送事。知委矣。卽者刑曹左捕廳禁衛營摠戎廳訓鍊都監拘留人罪輕者。竝放送云。其餘右捕廳及各軍門各司。皆無拘留罪人云矣。敢啓。傳曰。知道。
정조 1년
又啓曰。臣承命馳往義禁府。考閱時囚罪人。則前郡守洪啓禭。勑需錢私用事也。前參奉李載運。賣文事也。倂保放。郡守田德雨。軍餉居末事也。典祀官宋徵一。奉常寺色官員鄭道復。祭酒欠潔事也。前府使李聖模。擅離經歸事也。倂依聖敎。放送。仍往典獄署。考閱時囚罪人。則殺獄罪人結案罪人承款罪人印信罪人十五名。承傳罪人一名。輕囚罪人四名。各司罪人一名內。罪人全龍瑞金泰彬。因傳敎科治事也。奴金串致億世。吏曹移文。據其上典。久不還官罪也。羅將崔國龍。推鞫時連日不爲待令罪也。亦依聖敎。放送。罪人金樂道。刑配間囚禁事也。姑爲保放。其餘罪人等罪名。俱係甚重。倂仍囚之意。敢啓。傳曰。知道。
정조 1년
丁酉五月初七日辰時。上御尊賢閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。上曰。日日望雨。尙未得一霈。勢將於初九日親行祈雨。趁今下敎。然後凡諸等事可以擧行耶。國榮曰。然矣。上命書傳敎曰。噫。近日亢旱。可謂孔酷。幾次禱雨。霈澤尙閟。出日杲杲。繼以凄風。言念民事。若恫在己。顧予微誠。豈足以仰格天心。而民事之渴悶若此。代犧躬禱之擧。有不容少緩。況敬考已例。親禱之擧。自孝廟朝至于先朝。每行元年。而多在於三四次矣。予之尙今遲待者。非敢慢也。特以服色之有所變改。不忍遽然命行。視先朝親行之時。抑云晩矣。此亦予誠淺之一端。不卜日。當於初九日。躬詣社壇。親行祈雨祭。而宗廟祈雨。亦是當次。遣大臣攝行。令禮曹知悉。齋官另加擇差。其各體予虔禱之意。必也沐浴其身。洗濯其衣。務盡齋明之道事。自吏曹。申飭享官及陪享官。又命書傳敎曰。金方行之設鞫。實出於覈實之意。而今見供辭。箇箇發明。非不知加刑取招。而噫。以名父之子。常情論之。必無爲賊邊之理。如養厚者。何可疑之於人人乎。設使漫漶而欺瞞。在渠爲罔赦之罪而已。有何損於朝廷之處分耶。當此悶旱之時。宜有曠蕩之澤。金方行特爲放送。推鞫撤罷。上曰。在院承旨。來詣閣外。傳給帿弓於拜箚玉堂事。分付。仍命退。諸臣以次出。
정조 1년
丁酉五月初七日巳時。上御尊賢閣。禮房承旨入侍時。左副承旨兪彦鎬。假注書徐鼎修。記事官徐龍輔金勉柱。以次進伏訖。上曰。親祭祭報府持入。賤臣承命持入。命彦鎬讀奏訖。命退。諸臣退出。
정조 1년
丁酉五月初七日午時。上詣孝明殿。行晝茶禮入侍時。左承旨李享逵。右承旨李義翊。左副承旨兪彦鎬。右副承旨金夏材。同副承旨徐有防。假注書徐鼎修。記事官徐龍輔金勉柱。以次侍立訖。上具縗服。出齋室。詣孝明殿。行晝茶禮訖。儀註上同還齋室。諸臣退出。
정조 1년
丁酉五月初七日未時。上御尊賢閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。國榮讀奏禮曹等草記。上命書判付。上命書傳敎曰。軍亦民也。民亦軍也。爲民祈雨之時。何可勞軍隨鴐。訓局馬步軍挾輦軍禁軍。參半擧行。御營留陣。處所相遠。亦爲除之。國榮曰。經宿動駕時。內局分提調。例爲差出。明日動駕。亦宜差出矣。上曰。內局分提調。口傳差出。出榻敎上曰。當此悶早之時。宜無所不用其極。禁府秋曹之輕囚。亦將放釋矣。國榮曰。此是古例。而罪名稍重。有難全釋者。得雨間。亦姑保放。似好矣。上曰。然矣。推考房承旨。持禁府刑曹囚徒入侍。仍命退。諸臣以次出。
정조 1년
丁酉五月初七日申時。上御尊賢閣。推考房承旨入侍時。同副承旨徐有防。假注書徐鼎修。記事官徐龍輔金勉柱。以次進伏訖。命有防讀奏禁府刑曹囚徒案訖。命書傳敎曰。當此修省之日。其宜修復舊典。刑房承旨。馳往禁府刑曹。輕囚。一倂放䆁。罪名之稍重者。事係殺獄外。得雨間一倂保放。其他捕廳及各軍門各司拘留人。亦依舊例。該房承旨知委。放送後以啓。上曰。道路以司醞洞磨鍊云。此必中間誤傳之致也。彰義宮前路。旣是大路。則何不以此磨鍊乎。命書傳敎曰。不傳之下敎誤傳。當該司謁推考。命書傳敎曰。雖是悶旱之時。道路則豈必由徑。俄已。下敎。而以司醞洞如線之路磨鍊。兵房何不分付耶。上曰。賢釰望單中。以有故懸頉。此病乎。在外乎。有違規例。注書出去。問于都摠府。可也。賤臣承命出問後。還奏曰。前例。或有以有故懸頉者云矣。上曰。雖或有前例。此乃謬規。命書傳敎曰。公家文書懸頉。自有其例。則寶釰望。以有故懸註。病乎。左外乎。擬望摠管推考。所謂有故之代。改差。口傳差出。命退。諸臣退出。
정조 1년
丁酉五月初七日戌時。上御尊賢閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上曰。齋宿大臣入來乎。國榮曰。姑未及入來矣。上曰。儀註中服色一節。多有掣礙之端矣。陪祭諸臣服黑團領。承史及贊禮服祭服。而自上服黑圓領袍者。豈不斑䮕乎。以禮言之。則宜服麻冕蟻裳。而佩玉亦涉未安矣。國榮曰。王家制禮。雖不必膠守前例。而此等儀節。似不可輕易議定。下詢大臣。博考典禮而爲之。似好矣。上曰。用樂一節。亦甚難處矣。以祈穀祭前例觀之。則宜不用樂。而亦莫能決定也。國榮曰。用樂。固是格神之大節目。而且有先朝已行之例。此則似不可廢矣。上曰。還宮時。當於社稷門外幕次。改着視事服。而儀註不善爲之矣。仍命退。諸臣以次出。
정조 1년
丁酉五月初七日初更。上御興政堂。齋宿大臣禮判齋宿玉堂禮房承旨同爲入侍時。領府事李溵。左議政金尙喆。右議政鄭存謙。禮曹判書洪樂性。校理朴在源。副校理沈念祖鄭志儉。修撰沈豐之尹尙東。副修撰朴祐源。左副承旨兪彦鎬。假注書徐鼎修。記事官徐龍輔金勉柱。以次進伏訖。溵尙喆存謙曰。日間聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。上曰。閱月亢旱。甚爲悶迫。故親祭之擧。寔出不得之意。而凡百儀節。未及周詳。今見儀註。多有逕庭。故召問卿等矣。服色一節。實多掣碍之端。且用樂。亦甚重難。取考前例。則祈穀祭時。亦不用樂。今番若依此例。則服色。亦豈無變通之道乎。若權從純吉。則有非周家麻冕之制也。列聖朝雖有已行之例。而袞龍枹。則終涉不安。至於祭服之下裳纁色。亦甚如何矣。尙喆曰。此是列朝已行之例。且社祭體重。似當從吉。而臣等素昧禮節。有不敢强對矣。上曰。先大王乙巳年眞廟世子丹封陳賀時。用朝服。蓋以授受。有國之大禮故也。社祭。亦是大禮。則服色雖不得不從吉。而予意則冕裳纁色。庸玄易之。以附麻冕之義。似好矣。卿等之意。何如。尙喆曰。旣用冕服。則似無闕於裳之纁玄矣。上曰。此時用樂。亦豈非不安乎。尙喆存謙曰。大祀用樂。特以所重有在矣。樂性曰。孝廟朝。亦收議而用樂矣。尙喆曰。孝廟朝在廷之臣。必多知禮之人。而亦旣內樂。則大祀用樂。自是應行之禮也。存謙曰。列聖朝旣有已行之例。則用樂。今無可論。而只服色一節。有可商量矣。上曰。諸臣及玉堂之意。何如。樂性曰。臣亦茫昧於禮節。實難指的仰對矣。念祖曰。大體禮出於情。則當於情文之間。折衷參酌。務得其中。好矣。臣愚竊以爲。服色用純黑。樂則陳而不作。似好矣。至於冕服。則下裳纁玄之間。上裁變通無妨。志儉曰。此乃變禮。臣何敢質言。而大抵樂。所以格神明。則祭祀之時。不可不用樂。旣用樂。則又不可不用祭服矣。至於下裳纁色。初無所關矣。在源豐之曰。旣用樂。則服色從吉。尤無可論矣。尙東曰。樂則陳而不作。服色則從列朝已行之例。恐似得宜矣。祐源曰。所重有在。宜從已行之例矣。尙喆曰。列聖朝旣用袞袍。則在今遵行。有何不可乎。上曰。袞則視事之服。冕則將祀之服。二者各不同矣。樂性曰。參酌彼此。只從已例。似好矣。上曰。參之以周家之禮。節之以列朝之制。務爲權而得中。可也。此旣變禮。又無明證。爲今之計。寧失於從厚。何如。尙喆曰。聖敎誠然矣。樂性曰。君臣同服。禮也。自上如用黑圓領袍。則諸臣之服色純吉。亦甚斑駁矣。上曰。今番則臨時急迫。雖用不得已之例。而後當博考古禮。廣詢儒賢。一番議講定式。可也。上曰。自上以黑圓領袍傳香。則百官去胸褙乎。尙喆曰。似然。而黑圓領袍。則不過齋戒之服矣。溵曰。上下服色。不可異同矣。存謙曰。下裳纁色。參酌變通。似無妨矣。彦鎬曰。自上以爲不安者。特以純吉故也。只於冕裳纁玄之問。略加裁定。好矣。豐之曰。冕服自有制度。有不可變通矣。上曰。諸玉堂。博考古禮以奏。可也。上曰。玉堂箚子。大臣見之乎。尙喆曰。臣等俄纔見之矣。自上頒賞。特出於奬言者之聖意。臣等不勝欽仰。而言者所陳。恐不足以當此賞典矣。上曰。予意亦出於買馬骨之意也。繼此而得聞昌言。則豈不幸乎。命退。諸臣以次退出。
정조 1년
行都承旨洪國榮隨駕宿。左承旨李亨逵隨駕宿。右承旨李義翊隨駕宿。左副承旨兪彦鎬隨駕宿。右副承旨金夏材隨駕宿。同副承旨徐有防隨駕宿。注書二員未差。假注書李兢淵隨駕宿徐鼎修隨駕直。事變假注書金宗澤守宮。
정조 1년
大駕詣社禝。入幕次後。政院玉堂藥房口傳問安。答曰。知道。
정조 1년
王大妃殿惠慶宮。遣承旨口傳問安。答曰。知道。
정조 1년
傳于兪彦鎬曰。禮房入侍。
정조 1년
又傳于兪彦鎬曰。掌樂提調入侍。
정조 1년
以京畿監司狀啓。傳于兪彦鎬曰。依狀請。另加接濟事。分付。
정조 1년
丁酉五月初八日卯時。上御尊賢閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣。而終未得雨。至於親祭之境。變服之節。心實悶迫矣。國榮曰。旣是列聖朝已行之例。而一時從權。出於不得已之事也。上曰。服色等事。昨夜與大臣相議。而終無的確之見。可悶矣。國榮曰。孝廟朝親祭時。有收議者云。若考見謄錄。則必有可據之事矣。上曰。考出實錄。則似有參證者矣。國榮曰。然矣。上曰。傳香後直爲動駕。侍衛整齊。時刻入之事。分付。仍命退。諸臣以次出。
정조 1년
丁酉五月初八日辰時。上詣社稷。祈雨祭擧動入侍時。行都承旨洪國榮。左承旨李亨逵。右承旨李義翊。左副承旨兪彦鎬。右副承旨金夏材。同副承旨徐有防。假注書李兢淵徐鼎修。記事官徐龍輔金勉柱。以次侍立訖。上具翼善冠。黑圓領袍。乘輿出興泰門。詣崇政殿月臺。親押後。仍乘輿出興化門。至彰義宮前路下輿。命書傳敎曰。彰義宮。不但奉懿昭廟。奉先朝影幀。而將爲將事之所也。其制一遵宋之神御殿景靈宮。則路過此宮時。不以下輅磨錬於節目。甚是不察。禮曹堂上推考。至社稷。入幕次後。上曰。禮房承旨入侍。左副承旨兪彦鎬。假注書徐鼎修。記事官徐龍輔金勉柱進伏。上命彦鎬讀奏大明輯禮宣宗祈雨卷。讀訖。上曰。䏜色一節。今則雖無奈何。而考見此書。足爲可據之文矣。何如。彦鎬曰。實爲可據矣。上曰。大臣禮判入侍。賤臣承命出來。與左議政金尙喆禮曹判書洪樂性進伏。上曰。列聖朝旣有已行之例。故今姑遵庸。而至於袞龍袍。則終涉重難矣。卿等亦已考見前例乎。尙喆曰。臣等考見謄錄。則孝廟收議時。禮曹覆啓。初無古禮之證據。而全不詳明矣。上曰。考見實錄。則可以詳知乎。尙喆曰。似然矣。命書傳敎曰。春秋館堂上。進詣藝文館。考出實錄以奏。上曰。上番翰林。與春秋館堂上同詣。考出孝廟庚寅肅廟乙卯先大王乙巳年條以奏。龍輔承命退出。上曰。社稷用雅樂乎。俗樂乎。樂性曰。雅樂矣。樂性曰。俄承下敎。臣不勝惶悚。而此後則彰義宮前路下輦。永爲定式乎。上曰。依爲之。命退。諸臣退出。
정조 1년
丁酉五月初八日辰時。上御社稷幕次。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上命書傳敎曰。都承旨馳詣太廟奉番祭物。諸執事。嫡奸以來。仍命退。諸臣以次出。
정조 1년
丁酉五月初八日巳時。上御社稷幕次。都承旨入侍時。行都承旨洪國榮。假注書李兢淵。記注官金鳳顯。記事官金勉柱。以次進伏訖。國榮曰。臣敬奉聖敎。馳詣太廟奉審。祭物祭器皆精潔。嫡奸諸執事進排官。皆無頉矣。上曰。俄聞左相之言。宣廟朝仁聖王后國恤時。親行祈雨祭。而其時則用紅袞龍袍云。前例亦皆不同矣。國榮曰。從前規例。各自不同。今番則雖未及更議。此後博考典禮。收議山林。以爲一定之規。似好矣。上曰。從當更爲詳確矣。仍命退。諸臣以次出。
정조 1년
丁酉五月初八日未時。上御幕次。掌樂提調入時侍。拿樂提調鄭弘淳。右副承旨金夏材。假注書徐鼎修。記事官徐龍輔金勉柱。以次進伏訖。上曰。掌樂院樂師入侍。賤臣承命出來。與樂師張文周偕入進伏。上曰。文武舞服色及所執之物。何如。文周曰。文則着進賢冠。執鑰翟。武則着皮弁。執干戚矣。上曰。行祭時。樂七成而行四拜禮乎。文周曰。然矣。上曰。奠幣獻爵。撤籩䇺之時。皆有樂章。而近來則隨人行步之遲速。以爲其節。或步遲則疊奏已奏之章。步速則間闕未奏之章云。殊欠誠實。此後則勿以行步爲節。惟當依禮爲之。可也。命退。諸臣退出。
정조 1년
丁酉五月初八日未時。上親臨省牲器入侍時。行都承旨洪國榮。左承旨李亨逵。右承旨李義翊。左副承旨兪彦鎬。右副承旨金夏材。同副承旨徐有防。假注書李兢淵徐鼎修。記事官徐龍輔金勉柱。以次侍立訖。上具翼冠黑圓領袍。出大次。入自壇西門。詣國社壇省器位。視滌濯。執事者擧內幕告潔。復詣國稷壇。竝如上儀。旣訖。上出西門。詣省牲位北向立。掌牲令牽牲。南向跪告腯。大祝各巡牲一帀後。東向告充。掌牲令以下各牽牲。詣典祀廳。國榮曰。諸大祝及掌牲令牽牲之際。不出數步。倩人牽去。事欠誠實。殊涉未安。一竝推考。何如。上曰。依爲之。上還大次。諸臣以次出。
정조 1년
丁酉五月初八日酉時。上御社稷幕次。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。今則雨意。何如。國榮曰。向夕以後。頗有可望矣。上曰。祈雨祭處所中西壇。在於何處。而廢於何時乎。注書知入。賤臣承命出問。還奏曰。禮曹謄錄中。無可考者云矣。上曰。兵曹判書入侍。賤臣承命出召入。兵曹判書蔡濟恭進前。上曰。今日動駕之路。雖曰正路。狹窄特甚。反不如夜晝介之路。今番則以小輿動駕。故猶能容旋。而若乘輦輿。則末由作行矣。濟恭曰。然矣。而他無稍廣之路。勢將以夜晝介之路。爲御路矣。國榮曰。夜晝介。旣是受香之路。則以此爲御路。果好矣。上命書傳敎曰。先朝社稷親祭時。夜晝介道路。以由徑之嫌。後勿作路事。下敎。故昨日。以景福洞口磨鍊者。蓋以此也。而今日見之。反不如夜晝介。先朝下敎之後。更不親詣。故新路亦無定式者。夜晝介。旣是受香正路。且內司前路。亦難成列。還宮時。以擧行社稷親享時道路。亦以此定式事。分付。上曰。還宮時節目。依此書入。可也。仍命濟恭先退。上曰。神位何時奉安乎。知入。賤臣承命出問。還奏曰。三更三點。壇司與大祝。奉安神位云矣。上曰。壇司大祝。皆另加盥洗後奉安。俾無欠敬事。分付。國榮曰。俄伏見京畿監司狀啓。朔寧之雹災。亦非常矣。上曰。天災如是疊見。曷勝驚懍乎。以京畿監司狀啓。上曰。依狀請另加接濟事。分付。仍命退。諸臣以次退出。
정조 1년
丁酉五月初八日四更一點。上詣壇上。親行祈雨祭入侍時。行都承旨洪國榮。左承旨李亨逵。右承旨李義翊。左副承旨兪彦鎬。右副承旨金夏材。同副承旨徐有防。假注書李兢淵徐鼎修。記事官徐龍輔金勉柱。以次侍立訖。上具翼善冠黑圓領袍。入自壇西門。就板位南向立。協律郞擧麾。工鼓柷軒架作而奏順安之樂。烈文之舞。樂七成。上四拜。在位者亦四拜。樂止。上詣盥洗位盥洗訖。仍詣國社壇。登歌作而奏肅安之樂。烈文之舞。上陞自北陛。詣國社氏神座前。南向跪。三上香。奠幣訖。俯伏興。又詣后土氏神位前。上香。奠幣。俯伏興。降自北陛。詣國稷壇。如國社禮。降復位。登歌止而軒架作。奏雍安之樂。諸執事以次陞壇進饌。而己樂止。上復詣國社神位前。行初獻禮。登歌作而奏壽安之樂。上執爵獻爵訖。少退俯伏。登歌止。大祝進讀祝文訖。仍詣后土氏神位前。如社禮。復詣國稷壇。如后土禮。降復位。文舞退武舞進。軒架作而奏舒安之樂。舞者立定而樂亦止。謁者引亞獻官。陞壇上。行亞獻禮畢。退復位。終獻官亦如亞獻禮。上行四拜。在位者亦同。大祝進撤籩豆。登歌復作。撤畢而樂隨止。上又行四拜訖。詣望燎位。禮畢。仍出自西門。上曰。隨駕軍兵饋粥事。承旨出去。分付。可也。上還幕次後。諸臣以次退出。
정조 1년
行都承旨洪國榮藥院直。左承旨李亨逵坐直。右承旨李義翊坐。左副承旨兪彦鎬坐直。右副承旨金夏材坐。同副承旨徐有防坐。注書二員未差。假注書李兢淵藥院直徐鼎修仕直。事變假注書金宗鐸仕。
정조 1년
李義翊。以都摠府言啓曰。今日入直內三廳武兼禁軍及軍兵等。當爲中日習射。而以國忌齋戒相値。不得爲之意。敢啓。傳曰。知道。
정조 1년
李義翊啓曰。䚯鍊大將張志恒。罷職勿施事。命下矣。卽爲牌招。命召傳授。兼任左邊捕盜大將。命召及大將牌傳令牌。一體傳授。何如。傳曰。允。
정조 1년
李義翊。以兵曹言啓曰。依下敎。隨駕禁軍及駕後禁軍與標下軍兵等處。設粥以饋之意。敢啓。傳曰。知道。
정조 1년
事變假注書望金宗鐸有頉。代以李家煥爲事變假注書。
정조 1년
丁酉五月初九日寅時。上還宮。擧動入侍時。行都承旨洪國榮。左承旨李亨逵。右承旨李義翊。左副承旨兪彦鎬。右副承旨金夏材。同副承旨徐有防。假注書李兢淵徐鼎修。記事官徐龍輔金勉柱。以次侍立訖。上具翼善冠黑圓領袍。乘輿出社稷門外。上曰。還宮後。社壇內外淨潔掃除事。分付。入幕次後。上具布裹翼善冠布團領。乘素輿還宮時。上曰。三嚴未下。而軍兵徑先解出。是何故也。知奏。義翊曰。臣招問都監敎鍊官。則謂以大駕已出門外。故蒼黃之中。未及詳察。徑解先廂云矣。上曰。軍兵之不待將令。任自出入。大將之不諳紀律。徑先行軍。俱極駭然矣。上曰。訓鍊大將張志恒罷職。出下敎義翊曰。都監軍兵。時無主將。何以爲之乎。命書傳敎曰。從當下敎。而旣下三嚴。守禦使代領先廂事。牌招聽傳敎。守禦使洪國榮進前。聽傳敎後。先詣陣。上命書傳敎曰。左捕將罷職。代右捕將姑令兼察事。牌招聽傳敎。至興化門。上曰。都承旨入侍事。遣宣傳官持標信。往傳于都監陣上。上曰。宣傳官。馳往禁衛留陣。勞問以來。上入興泰門還內。諸臣以次退出。
정조 1년
丁酉五月初九日寅時。上御尊賢閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上曰。昨夜行祭時。雨意甚緊。曉來旋又邈然。誠極悶切矣。國榮曰。虔誠親禱。靈應尙邈。甚可憂悶矣。上曰。還宮時。三嚴未下。而軍兵之輕先解出。豈不可駭乎。國榮曰。俄聞訓將。言以出次。認爲諸司預備。而將校不善擧行云矣。上曰。若然則訓將。別無可罪之端矣。命書傳敎曰。俄者訓將處分。事關紀律。有所下敎。今聞本事。可謂觀過知仁。訓鍊大將張志恒罷職下敎。勿施。遂命退。諸臣以次出。
정조 1년
丁酉五月初九日巳時。上御尊賢閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上曰。其雨其雨。杲杲出日。正爲今日道也。此實由予誠淺而然矣。其在自訟之義。有不敢晏然。將欲減膳矣。命書傳敎曰。顧予寡昧。豈望孚格。而昨日頗有可望。令日之候。可謂漠然。戒懼交中。曷可言喩。咎在一人。萬姓奚辜。自今日。減膳五日事。分付廚院。上命奏公事。仍命書判付。命退。諸臣以次出。
정조 1년
丁酉五月初九日午時。上詣孝明殿。行晝茶禮入侍時。左承旨李亨逵。右承旨李義翊。左副承旨兪彦鎬。右副承旨金夏材。同副承旨徐有防。假注書徐鼎修。記事官徐龍輔金勉柱。以次侍立訖。上具縗服。出齋室。詣孝明殿。行晝茶禮訖。儀注上同上還齋室。諸臣退出。
정조 1년
丁酉五月初九日酉時。上御尊賢閣。藥房副提調持湯劑入侍時。副提調洪國榮。假注書李兢淵。記事官林錫喆金勉柱。醫官慶絢。以次進伏訖。絢奉進湯劑。上進御。上曰。旱災如此。而實無消弭之策。因旱疏決。旣多已例。故將爲之矣。國榮曰。其在靡不用極之道。宜有疏釋之擧矣。上曰。殺獄掘檢事。大臣前有所達。而予嘗只知肅廟之敎。未詳先朝之敎矣。今果詳見。則先朝下敎。非掘檢之禁。而與肅廟聖意。別無異同。近來京外之不得掘檢。實非先朝之本意也。國榮曰。殺獄之掘檢。旣載於無冤錄。而先朝受敎。亦無異於肅廟之聖意。則宜有許掘之下敎矣。上曰。然矣。命書傳敎曰。左右相明日入侍事。遣史官傳諭。上曰。夜對爲之。仍命退。諸臣以次出。
정조 1년
丁酉五月初九日初更。上御興政堂。夜對入侍時。參贊官兪彦鎬。侍讀官鄭志儉。檢討官沈豊之。假注書徐鼎修。記事官林錫喆金勉柱。以次進伏訖。志儉進讀陸宣公奏議興元論解姜公輔狀。上曰。下番讀之。豊之進讀又答論姜公輔狀。上曰。參贊官讀之。彦鎬進讀興元論。請優奬曲環所領將士狀。上曰。注書讀之。賤臣鼎修進讀興元論解蕭復狀。上曰。翰林上下番讀之。錫喆勉柱以次分讀。又答論蕭復狀訖。志儉曰。陸贄奏議皆善。而此論解姜公輔狀爲最。無非嘉言良謨。而其爲說。又皆條暢。何待臣之敷衍。苐舜作漆器。雖不出於經。而從古所傳。有不可誣。則以舜之聖。豈有杜微愼初之可言。而群臣之爭。旣如是矣。雖以旅獒言之。是時武王。德盛業大。則一微物之受獻。似無所害。而召公之進諫如彼。蓋以聖君之爲君。未嘗自聖。而賢臣之爲臣。亦未嘗以其君爲已聖。而不思規益之道故也。至於利害之說。固不足爲聖主陳。而贄所論因而利焉所獲多矣一段。尤切於事情矣。大抵納諫之美。雖中主。豈不知之。而惟疑其指過。惡其取名。故拒而不納。斥而罪之。夫諫者之心。出於指過而取名者。亦或有之。然若其指過而拒之。則不指過者。將亦不敢言矣。惡其取名而罪之。則不取名者。將亦不敢進矣。此最可懼者也。殿下近日求言之敎。出於至誠。言之不進。群下之罪也。而益懋聽納之量。以爲聖益聖之方。是臣區區之望也。上曰。所陳。好矣。豊之曰。陸贄奏議。無非格言至論。而至如此狀。尤是最好者也。以夏癸殷辛拒諫飾非之慝爲言。而德宗不以爲罪。益之戒舜曰毋若丹朱傲。大舜聖人也。尙矣無論。而德宗之能容忍於夏癸殷辛之說者。亦爲可取。自此以降。未聞以此等之言。敢陳於其君者。寧不慨歎。方當殿下新服之初。益恢虛受之量。務軫來諫之道。是臣之望也。上曰。所陳。好矣。彦鎬曰。陸贄奏議。皆深切於事情。使人讀之。不覺有犁然而喜。愓然而感者。蓋無非格言嘉謨。而其所眷眷不已者。尤在於人主之容言也。今曰順旨者。愛所由來。逆意者。惡所從至。夫好順惡逆。人之常情。而使進言者。必捨順而取逆。使聽言者。又必捨順而取逆。何哉。歐陽修之言曰。欲知君子小人。當於順旨逆意上求之。蓋以利害言之。爲人臣者。務爲容悅。以適君心。則爵祿富貴。凡係利己之事。可以無求不獲。而況後世。則與春秋之時有異。旣不可以之梁之宋之楚之齊。而四海一國。天下一君。則居其國食其祿。何苦爲犯顔力爭。觸忤厭苦之事。以自取敗哉。若是者。目中。只見得一箇道理。不復知有顧瞻計較之私。而直前做去故也。此所以爲君子者也。然孰不知君子之可親。小人之可遠。而惟其逆遜之際。愛惡分焉。如德宗之造塔。以其所欲也。公輔之表奏。以其所不欲也。上之所欲。或爲下之所不欲。則於是乎扞格而疑怒生。疑怒則乖激。乖激則愈言而愈不入矣。是由於視聽昏而見識蔽。不能忘怒以觀理。取人以爲善也。故贄之言又曰。招直則其智彌大。求過則其德彌光。若使爲人君者。能知其智之所以彌大。其德之所以彌光。則何患。夫直言之不能容。過行之不能改。而其所以知此者。亦惟在於高着心眼。廣其識量而己。上曰。所陳。好矣。德宗之不自隱諱。遇事輒問者。此實可取矣。彦鎬曰。雖然而終不能用其言。則有何訪問之益哉。志儉曰。德宗能知陸贄之賢。遇事輒問。此爲可尙。而其以公輔之言。歸之於賣直取名者。實爲遁辭。此所於未免後世之譏也。上曰。以其多猜疑故也。彦鎬曰。以其偏僻也。故猜疑從而生矣。上曰。旣用盧杞。則陸贄。決不得容矣。彦鎬曰。盧杞之見幸。始於虢州刺使時。所畜羊三千頭。請勿徙他州。德宗大奇之曰。守虢而憂他州。此宰相才也。自是大用。中間雖不得已斥黜。而至其死。而終不能悟盧杞之爲奸。則其偏僻。未有甚於此者也。偏僻旣如此。故小咈其意。輒生猜疑。此陸贄之所以不見容也。上曰。參贊官。以識量爲言。大抵廣其局量。然後可以虛受。博其見識。然後可以廣量。是知見識資於窮格。局量由於見識矣。古語云多讀古人書。是格致中一事。易之大畜。亦稱君子多識。前言往行。以大畜之象觀之。多讀多識。有非一朝可爲者。必也今日格一物。明日識一事。積累浸漬。無少間斷。然後始合於畜之義也。夫旣知之。而又須行之。以之而存養。以之而省察。則識量自然長進矣。彦鎬曰。人心之靈。莫不有知。因其所知之理。而益推明之。則所以存養者。所以省察者。由其本然之識也。及其用力之久。義精而仁熟。則識愈高而量亦大。此所謂內外相須。始終相資者也。上曰。致知存養。不可闕一。猶人之兩手。不可廢一也。若以存養爲主。而擔却致知一事。則將何以知是非。而辨眞妄乎。存養之工。無過於常存敬畏。無少間斷而己。今若計較商量於自己工夫之成不成。則不可矣。彦鎬曰。孟子曰。勿正勿忘勿助長。朱子曰。心不可有一事。蓋操心之工。不過提撕撿攝而己。固不可把持係着。致有助長之病也。上曰。存養之工。自在於省察之中。而省察之工。無處不在矣。志儉曰。省察存養之工。交須相資。實不可闕一矣。彦鎬曰。省察之工。無處不在者。誠如聖諭矣。今贄之言曰。臣子之於君父也。敬則願極於尊榮。愛則懼陷於過惡。蓋敬與愛。自有其道。趨走承奉。似敬而非敬也。陳善閉邪。乃所以爲敬君也。婦寺之忠。似爱而非愛也。納君無過。乃所以爲愛君也。然自古爲人上者。莫不以其願極尊榮之敬。疑以侮慢。以其懼陷過惡之愛。視作誹訕。此等處。非有省察工夫。則何能辨其忠邪直侫哉。上曰。人君之求治太速。實爲病痛。而因循退托之害。亦不小矣。大抵太速則有揠苗之病。因循則有暴棄之患。於此於彼。實難得中矣。彦鎬曰。然矣。爲治之道。不過遵守更張而已。當更張而遵守。則易於狃安。當遵守而更張。則歸於騷擾。其損益緩急之際。固難得中。此所以爲治之要。貴在識時之宜耳。上曰。目今規模之未定。紀綱之不立。實爲難醫之疾矣。彦鎬曰。紀綱之立正。猶集義而生。浩然之氣。非可襲而取之者。苟使朝廷。賞罰得當。擧措得宜。則自懷其德。自畏其威。紀綱不期立而自立矣。志儉曰。德宗之興元一詔。能使驕兵悍卒感激涕泣者。此皆擧措得宜。感服人心之致。至如韓弘之輿疾討賊。承宗之歛手削地。亦其驗也。上曰。此言然矣。比如。作舍。先正其根基而後。規模制度。可以次第具備。而根基旣固。則亦可無風雨傾圮之患矣。治國之道。奚異於是哉。朝廷者。百官萬民之本也。若使朝廷之上。擧措得宜。根基旣立。則雖有凶逆之徒。亦可使無隙可乘矣。彦鎬曰。外攘不如內修。譬如人身。元氣充盛。則風邪不能入矣。上曰。然矣。彦鎬曰。刑以禁之。不如德以化之。此雖似老生常談。而天地之理。不過感應而已。刑以禁之。則免而無恥。德以化之。則有恥且格。一舒一慘之間。其應如此。大抵化民成俗之道。務從優游。使之自就規度。然後可爲長久之術也。上曰。時世漸降。人心不齊。有恥且格。何可望也。彦鎬曰。有恥且格。初非別件底事也。如向來泮儒之隱匿命牌也。殿下敎之以命牌。則諸生以爲不見。當信諸生之言也。大哉王言。莫不感服。以其養人於禮義也。其時臣等。亦私相與語曰。我聖上。凡於政令施措之際。若以今日傳敎之聖心。推而廣之。則人心自可悅服。而法禁亦無犯者云矣。斯乃有恥且格之術也。上曰。大抵愼惜賞罰。爲治道之要矣。彦鎬曰。諸葛亮之治國。不過曰賞不遺遠。罰不阿近而已。不賞罰其身。必賞罰其心。此亦有恥且格之義也。上曰。韓侯之惜一袴。雖近於刑名。而爵賞太濫。則豈足爲貴乎。彦鎬曰。禮記曰。國失道。爵祿不足爲勸。刑戮不足爲恥。斯言實爲人君之鑑戒處也。上曰。然矣。命退。諸臣以次退出。
정조 1년
行都承旨洪國榮藥院直。左承旨李亨逵坐。右承旨李義翊坐。左副承旨兪彦鎬坐直。右副承旨金夏材坐直。同副承旨徐有防坐。注書二員未差。假注書李兢淵藥院直徐鼎修仕直。事變假注書李家煥仕。
정조 1년
金夏材啓曰。今日賓廳日次。而國忌正日。不得來會云矣。敢啓。傳曰。知道。
정조 1년
兪彦鎬啓曰。聖上悶早。至於親禱。而雨意猶邈。祈禱之節。所當次第擧行。而纔經親祀。該曹不敢循例。啓稟云。分付該曹。卽速擧行。何如。此批答在傳敎
정조 1년
傳于金夏材曰。臺望云云之後。諸臺必當撕捱。而臺地雖重。論思爲最。臺臣中曾經玉堂者。不敢撕捱之意。政院知悉。辭章勿爲捧入。
정조 1년
以刑曹參議閔鍾燮改差傳旨。傳于徐有防曰。口傳差出。
정조 1년
兪彦鎬。以禮曹言啓曰。因政院啓辭。六次祈雨祭先農壇。遣重臣設行事。命下矣。先農壇祈雨祭。不卜日。今二十日設行之意。知委。何如。傳曰。允。
정조 1년
吏曹口傳政事。以金尙集爲刑曹參議。
정조 1년
李義翊啓曰。事變假注書李家煥。時無職名。令該曹依例付軍職。冠帶常仕。何如。傳曰。允。
정조 1년
傳于金夏材曰。左副承旨入侍。
정조 1년
又傳于曰。中官梁大宜。不謹使役。掌務中官。發牌後問。如是之意。申飭。
정조 1년
徐有防啓曰。明日疏決。兩司無進參之員。除在外疏批未下外。未肅拜不爲行公人員。竝待開門牌招。以爲推移入侍之地。何如。傳曰。允。
정조 1년
又啓曰。持平洪履健。獻納呂善亨。疏批已下。一體待開門牌招。何如。傳曰。允。
정조 1년
事變假注書李家煥有頉。代以金致泳爲假注書。
정조 1년
右參贊黃景源疏曰。伏以臣頃蒙恩譴。屛伏鄕里。未踰五日。特荷聖慈。追還官秩。仍降甄敘。復授以政府參贊。臣誠惶怖。不知所措。除命之下。豈不知卽日祗謝以少展感隕之誠。而第臣伏見前大司諫李義翊啓辭。以臣謬當文衝薦事。詬責甚嚴。臣於此屛營怵愓。繼之忸怩不已也。臣伏聞文苑故事。雖落薦。至於擧代。不敢辭也。況已行公而被詆者。雖辭文衡。未嘗不擧其代也。故歷考前人之例。昧冒承命矣。今諫臣論列備至。詬之以恬然冒當。斥之以其人不足責。非特就事而糾之。其所蹴踏。誠可謂無所不至矣。臣年已迫桑楡。而遲回不能知止。官謗之來。惟知自訟而已耳。又誰咎哉。古人之言曰。復盤桓而不去。遂謗議以交興。臣中夜三復斯言。俯仰永歎。若身當之也。苟使臣早解組纓。退歸衡巷。逍遙林丘。以終餘齒。則豈有諫臣之劾哉。此臣之所以忸怩而不已者也。自蒙恩收敍以後。宜具章仰塵聰聽。而方在負罪之中。不敢從縣道而上之。故昨者歸自鄕里。除旨繼降。冒進情懇。上瀆宸嚴。伏惟殿下。曲賜矜諒。亟解臣新授職名。仍命有司。勿復檢擬。以謝人言。以靖私義。不勝幸甚。答曰。省疏具悉。所辭過矣。卿其勿辭行公。
정조 1년
掌令鄭宇淳疏曰。伏以臣南儐歸路。忽承掌憲除旨。及夫反面之日。伏覩求言之敎。十行絲綸。丁寧懇惻。昨又親勞玉趾。躬禱社壇。桑林六事之責。不專美於殷湯。雲漢靡神之擧。亦旣遍於圭璧。靈應猶邈。沛澤尙閟。其雨其雨。出日杲杲。臣愚死罪。實不知天人相感之理。災祥轉移之機。果安在哉。而竊恐我殿下孚格之誠。猶有所間斷。修省之方。或有所未至歟。減膳而徒應古事則不如省費而節用。責躬而終歸彌文則不如克己而祛私。求言而無採納之效則不如不求。憂災而無消弭之策則不如不憂。誠而不應。不敢以不應而自沮。政而無失。不敢以無失而自恕。勿循於文具。必篤於實踐。愈久而愈勤。愈往而愈摯。無災而常如有災之時。有災而常思轉災之道。對越於幽獨之地。孚應於方寸之內。惟彼仁愛之天。豈無感應之驗耶。如臣無似。猥叨言地。平時猶難堪任。況於遇災求助之時乎。自量固知不稱。況於人言請揀之日乎。日昨堂疏中臺選汰濫之請。雖非專指誰某而言。臣旣冒膺臺銜。今方自引之不暇。而若其所請。則此誠切至之論。急先之務也。臺選之不古。厥惟久矣。近年以來。日漸猥雜。人旣不重。官亦隨輕。言路之不開。職由於此。儒臣旣發其論。臣請畢其說焉。今若不嚴其選。而欲重其言。則是固必無之理也。不革前日之濫通。而欲淸今日官方。則是尤難行之事也。銓曹堂郞。齊會相議。揀留刋汰。一從公議。則臺選可正。而言路可開矣。至若承宣之職。地旣淸要。任專出納。其不可循資而濫竽也明矣。而十數年來。未有陞資而不經承宣者。政紙長望。殆近數百。循序苟充。無人不擬。近因聖鑑之愼簡入擬者。未必受點。而其望之淆雜則極矣。方當激揚之會。宜有澄淸之道。亦命銓堂會議刋改。斷不可己也。但其揀選之際。不無怨謗。而近日銓曹之臣。俱是殿下之所常委任者。若不爲國任怨。辦此一事。則亦豈殿下委任之意哉。監察之職。雖與臺閣。爲任稍別。而亦古之殿中御史也。當初設置。亦自不輕。舊法旣廢。職任漸輕。至於蔭官。猶作詞訟之階。稍存揀選之規。而遐鄕文武。則不知來歷。率多冒玷。各司不爲畏憚。朝儀無以糾檢。將何以責其尸曠。望其修擧乎。亦令選部憕汰濫雜。另加愼擇。亦可爲重其選之一道。臣方新從嶺外。竊有所詳聞而駭慣者。近來人心叵測。妖言頻作。向日綸音之僞造。已是無前之變怪。識者之憂。固已不少。而又於近日梁山郡。有僞造朝報之獄。始因庶類之覬覦匪分。終至傳敎之假托造出。官職除授。列書姓名。白晝肆然投示官府。本邑囚械論報。則營門卽宜嚴査。而已閱四朔。尙未究竟。淹時延月。視若尋常。此等凶狡之類。若不嚴加懲治。則奸民何由而戢。頑習何由而正乎。臣謂嶺南道臣。爲先重推。造謀首犯。依律重勘。宜矣。臣於金方行處分。亦有所慨惋者。如使方行果有所犯。固無可論。有非一時恩赦之所可容貸者。若淸脫。固是常人。不可置之疑信之間。使之䵝昧。而今因自明之言。便從白放之科。雖以悶旱之聖慮。欲爲疏鬱之一端。而刑政得失。所關非細。終不可不一番明覈而處之也。臣於臺職。自劃有素。蔑效之地。不宜苟玷。且堂疏之請。尤爲難冒之端。今何可憑籍一出。因仍遵據。以貽人之嗤笑乎。伏乞聖明。亟削臣職。以重官方。以安私分。不勝幸甚。答曰。省疏具悉。首陳事。曷不警省。第二件事三件事四件事。另飭銓曹。第五件事。依施。第六件事。處分意在矣。爾其勿辭察職。
정조 1년
持平洪履健。獻納呂善亨等疏曰。伏以臣等於罪人金方行放送之命。實不勝訝惑之至。以渠之供辭觀之。旣無辨白可據之證。而漫漶游辭。終不直招。究其情狀。極爲叵測。鞫獄事體。何等重大。而豈可以悶旱之時而不加究覈。遽然全釋乎。臣等適參鞫坐。不容泯默。玆敢齊聲。略陳短章。伏願殿下。還收罪人金方行放送之命。更令王府嚴鞫。期於得情焉。答曰。省疏具悉。酌處。予意有在矣。
정조 1년
丁酉五月初十日辰時。上御尊賢閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣。而尙未得雨。憂悶不可勝言矣。國榮曰。益盡修省之道。靜以俟之之外。無他道矣。上曰。然矣。國榮曰。掌令鄭宇淳言事疏入來。而以齋戒留院矣。上曰。掌令鄭宇淳上疏持入。賤臣承命奉進。國榮讀奏。上曰。承旨望澄汰之說。何如。國榮曰。此是銓官從公議爲之之事也。似不可自上下敎矣。上曰。卿言。果合予意矣。國榮曰。梁山郡僞朝報事。令道臣詳査後。可以處分矣。上曰。臺望選擇。亦是銓曹之可爲。非自上處分者也。國榮曰。然矣。上命退。諸臣以次出。
정조 1년
丁酉五月初十日辰時。上御興政堂。左右相入侍時。左議政金尙喆。右議政鄭存謙。同副承旨徐有防。假注書徐鼎修。記事官徐龍輔金勉柱。以次進伏訖。尙喆曰。勞動之餘。聖體。若何。上曰。一樣。尙喆曰。王大妃殿氣候。何如。上曰。一樣。尙喆曰。惠慶宮氣候。何如。上曰。一樣。上曰。雨意。今尤邈然。此莫非予咎矣。尙喆曰。臣聞農家消息。則旱乾。姑不至大段云矣。上曰。六次祈雨祭。當於木覓漢江等處。設行乎。尙喆曰。其中未禱處。有先農壇云。今番設行。似好矣。上曰。然矣。以政院啓辭。命書傳敎曰。靈應愈邈。一霈尙靳。六次祈雨祭。先農壇。遣重臣設行。獻官諸執事。另加擇差。上曰。虔禱殆遍。甘霈尙遲。凡於修省之道。宜無所不庸其極。故疏決。欲爲之矣。尙喆曰。罪囚輕重。參量爲之。似好矣。上曰。疏決文書。自政院修入乎。自該曹擧行乎。知入。賤臣承命出問後。還奏曰。問于政院。則自該府該曹修入云矣。命書傳敎曰。自郊徂宮。命官虔禱。而甘霈愈閟。躬將圭璧。薦于社壇。而靈應又邈。念及農事。如焚如惔。凡係修省之方。尤不容暫緩。明日疏決爲之。上曰。在外刑曹堂上。改差。出榻敎上曰。掘檢事。日前右相戶判。有所陳達矣。今見先大王受敎。則藹然辭旨。初非禁掘之意也。尙喆曰。其時掌讞之臣。不能詳悉於受敎之意。誤以禁掘知之矣。上命書傳敎曰。昔我肅祖之敎。有曰。殺獄之最緊最重者。莫如檢覆。間有外方守令。任意增減。獄事遷就。至有數十年不決而瘐死獄中者。自今以往。該官必親自開檢。一從無冤錄。毋或有難明未盡之患。亦惟我寧考之敎。有曰檢驗雖不實。詞證俱備。則不當追檢。況已埋者乎。周文其猶掩骼。今則至於白骨檢驗。予則曰。當之者無異再被殺人。或有不償命者殘忍莫甚。此後殺人之匿埋者。依例檢驗後。自官埋置。其他已瘞者勿檢。大哉。聖人之言也。重民命恤刑獄之義。藹然於辭敎之外。傳曰。先王斯有不忍人之心。行不忍人之政。斯其非歟。予於是三復百回。不任莊誦激昂也。向於賓對。相臣之奏以爲。自有先朝掘檢之禁令。京外不敢開檢按驗。不無幽鬱之慮。予於其時。只知肅祖之敎。未詳寧考之敎。故意以爲然。詢于廟堂。爰及三司。至又有重臣欲許掘檢。則今日以前。當屬令前之對矣。繼又玉堂。箚請掘檢。予意亦以爲然。擬欲定制而未果者。出於慮遠之意也。況當悶旱之日。其所審恤之道。尤宜靡不用極。取見先朝受敎。則寧考之聖意。亦只是肅祖之聖意。而非爲禁掘之敎也。向者相臣重臣之奏。與夫玉堂之箚。亶亦不外是也。近來京外之不得掘檢者。特以掌讞之官。不能詳悉領略於受敎之致。大抵無冤錄掘檢之法。欲防私和匿埋之弊。則先朝受敎中。殺人而匿埋。依例檢驗之敎。豈非肅祖受敎中一從無冤錄之敎也歟。今有議者。或以下句中其他已瘞者勿檢之敎爲朝禁。而此則有大不然者。此卽指白骨檢驗之謂也。今則別無申定令甲之事。一依兩朝受敎。遵而行之。至於久遠之掘。白骨之檢。籍此申明之日。爭起互訟。若有紛競之端。甚非先王欽恤之本意也。今日以前已埋者。便屬令前。切勿輕易擧論。此後又或有年數已久。可以掘檢者。亦勿徑自開檢。必也啓聞後爲之事。定式施行。知委京外。上曰。鄭宇淳疏。見之乎。承宣望澄汰之事。何如。苟皆拔去。則見拔者。亦豈不落莫乎。尙喆曰。此則付諸銓曹。使之擧行。恐似無妨矣。上曰。臺閣亦不可不擇矣。尙喆曰。此亦申飭銓曹。好矣。存謙曰。臺疏中。以僞造朝報罪人不爲嚴治事。有道臣請推。而臣聞之。則營門査覈。今始方張。姑未出場云矣。上曰。非但此事。此等怪駭無根之說。又多有之云。極可怪也。卿等聞之乎。尙喆存謙曰。臣等實無所聞矣。上曰。近來有宮女選入之說。播於閭巷。頗甚騷擾云。豈不怪駭哉。尙喆存謙曰。此等無根之說。終當自起自滅矣。上曰。予之此言。卿等似或不信。而予於此輩。本不假借。故雖予所使令者。亦未嘗見其面。而亦不知其數之爲幾何矣。自前以來。宮中房屋。轉轉狹窄。至於添架補舍之境矣。近來則幾盡空虛矣。尙喆等曰。宮禁之事。雖甚嚴祕。臣等自外。亦有所聞。已知殿下之於此輩。甚爲嚴絶。少不假借。臣等常以是不勝欽嘆矣。存謙曰。自古人主。或多留意於此等處。而臣等則幸逢聖世。實無此慮矣。上曰。予今血氣方强之時。紛華波蕩。實爲可慮。況攻心者。不一而足。來頭安保其終始如一乎。尙喆曰。聖明之世。豈有此慮。而大抵此等處。克有始終。實爲人君之難事。以唐玄宗觀之。開元天寶。判爲二人。豈非可惜乎。上曰。宋仁宗之事。予甚賢之矣。蘇轍對策之言。實爲情外之談。考官至於請黜。而竟不聽。豈不賢乎。尙喆等曰。聖敎誠然矣。尙喆曰。當此悶旱之時。諸道守令。受由上京者。令該曹竝令卽日下送。聞慶州府尹徐有寧。亦方在京求遞云。此時此等大邑。何可使一任曠官乎。各別嚴飭。使之卽日還任。何如。上曰。依爲之。出擧條命退。諸臣退出。
정조 1년
丁酉五月初十日未時。上御尊賢閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。國榮曰。俄伏見平安道狀啓。本道則連爲得雨。此則幸矣。上曰。然矣。上曰。禁府疏決文書。如已入來。捧入。賤臣承命奉進。上曰。徒配之類。皆可放送耶。國榮曰。雖是徒年。其中罪犯之不輕者。似不可一例盡放矣。上曰。殺獄之減死者。定配雖久。不可全然放釋矣。國榮曰。然矣。上命退。諸臣以次退出。
정조 1년
丁酉五月初十日戌時。上御尊賢閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上曰。疏決文書。竟夕考見。而文書甚多。明日疏決。將終日爲之矣。國榮曰。文案旣多。似至日暮矣。上曰。疏決時。諸承旨皆入侍乎。國榮曰。近例則刑房承旨。獨爲入參矣。上曰。疏決。旣是大事。而且是殿座。則諸承旨豈不盡參乎。國榮曰。疏決。雖與啓覆有間。此亦殿座也。諸承旨皆令入參。似好矣。上曰。將下敎矣。上曰。予於近日。雖未有修省之實效。而夙宵用心。實無暇豫之隙矣。國榮曰。無怠無荒。卽人君之盛德。而人情狃安。鮮克有終。伏願殿下。從今以往。雖於無災之時。恒如遇災之日。習以爲常。敬以作所。上而答天眷。下以副民望焉。上曰。卿言。好矣。國榮讀奏公事訖。上命退。諸臣以次出。
정조 1년
丁酉五月初十日初更。上御尊賢閣。左副承旨入侍時。左副承旨兪彦鎬。假注書徐鼎修。記事官徐龍輔金勉柱。以次進伏訖。上命書傳敎曰。疏決。卽亦朝會。不下於雙日之對。故皆服黑團領。古例。承旨六房。逐日入侍。至有持公事之規。況殿座時乎。從今疏決。入侍諸承旨進參事。定式載之故事。上曰。政院六房便覽修整者持入。賤臣承命持入。命承旨及翰林上下番輪次讀奏。上曰。其中多有可錄而不錄者。不必錄而錄者。所謂便覽。全不成樣矣。彦鎬曰。便覧。所以爲日後傍照之資。而此則極爲疎略矣。上曰。舊本便覽持入。賤臣承命持入。上曰。此亦殘編斷牘。不成貌樣。其中亦多駭怪處矣。彦鎬曰。然矣。命退。諸臣退出。
정조 1년
行都承旨洪國榮藥院直。左承旨李亨逵坐。右承旨李義翊坐。左副承旨兪彦鎬坐直。右副承旨金夏材坐直。同副承旨閔鍾燮在外。注書二員未差。假注書李兢淵藥院直徐鼎修仕直。事變假注書林雲喆仕。
정조 1년
兪彦鎬啓曰。明日常參經筵。取稟。傳曰。只晝講。
정조 1년
傳于兪彦鎬曰。吏曹參議入侍。
정조 1년
傳于洪國榮曰。諸承旨持公事入侍。
정조 1년
兪彦鎬啓曰。吏曹參議鄭民始。依下敎來待矣。傳曰。入侍。
정조 1년
事變假注書望金致泳在外。代以林雲喆爲事變假注書。
정조 1년
李義翊啓曰。事變假注書林雲喆。時無職名。令該曹依例付軍職。冠帶常仕。何如。傳曰。允。
정조 1년
傳于金夏材曰。大司憲李瀰。俄已下敎。而今又違牌。事體道理。俱極寒心。爲先從重推考。更卽牌招。牌去來。申飭。
정조 1년
又啓曰。大司憲李瀰。謂有身病。擔到闕外。屢度催促。懸牌不進。特敎申飭之下。終不應命。極涉未安。從重推考。何如。傳曰。允。申飭承牌。以大司憲李瀰。三牌不進推考傳旨。今方捧入。而特敎申飭之下。屢違召命。無意承膺。其在事體。極涉未安。所當更請牌招。而係是四牌。何以爲之。敢稟。傳于金夏材曰。大司憲李瀰。聞有實恙云。自當差可。牌招置之。其令待差行公。
정조 1년
金夏材啓曰。今日疏決時。刑曹堂上。當備員進參。而參判金華鎭。謂有身病。不爲入來。卽爲牌招。何如。傳曰。允。
정조 1년
傳于兪彦鎬曰。大司憲牌去來。不能申飭。同副承旨徐有防遞差。
정조 1년
承旨前望單子入之。閔鍾燮爲承旨。
정조 1년
傳于洪國榮曰。承旨房仍。
정조 1년
傳于李義翊曰。新除承旨。牌招察任。
정조 1년
傳于金夏材曰。臺諫傳旨混下。以依承傳。罷職施行。
정조 1년
傳于李義翊曰。臺諫前望單子入之。
정조 1년
以林蓍喆爲司諫。朴宗來爲獻納。沈念祖爲正言。
정조 1년
傳于李義翊曰。新除臺諫。竝卽牌招。先入侍後謝恩。
정조 1년
掌令前望單子入之。朴在源落點。
정조 1년
吏曹口傳政事。以嚴璹爲刑曹參判。
정조 1년
傳于金夏材曰。政官牌招開政。
정조 1년
傳于兪彦鎬曰。政官牌去來催促。
정조 1년
以吏曹參議鄭民始牌不進罷職傳旨。傳于李義翊曰。只推。
정조 1년
傳于兪彦鎬曰。吏判服制未盡云。違牌不是異事。參判違牌亦何事。政事置之。
정조 1년
又傳于曰。吏曹參判徐浩修。旣經副學吏參。大司諫除授。卽爲牌招。先入侍後謝恩。
정조 1년
李義翊。以刑曹言啓曰。罪人尹起莘金德鎭。減死定配事。命下矣。依傳敎。罪人尹起莘。慶尙道機張縣。金德鎭。平安道碧潼郡。竝減死定配。卽爲押送之意。敢啓。傳曰。知道。
정조 1년
李義翊。以義禁府言啓曰。黃海道延安府付處罪人韓翼謩。忠淸道公州牧付處罪人金相福。依前放送下敎擧行事。命下。而臺啓未收殺之前。雖有放送之命。例不得擧行矣。韓翼謩金相福。合啓方張。不得擧行之意。敢啓。傳曰。知道。俄者傳敎。姑勿頒布。
정조 1년
金夏材。以義禁府言啓曰。慶興府安置罪人睦祖煥量移。梁山郡定配罪人申漢楨減等。興陽縣流三千里定配罪人李宗胤。機張縣竄逐罪人朴宗岳。珍島郡島配罪人閔百奮。金海府徒配罪人徐完碩。稷山縣徒配罪人宋雲佐。沔川郡徒配罪人鄭忠達。新溪縣徒配罪人李敬倫。藍浦縣徒配罪人李養遂。洪州牧徒配罪人具敍五。禮山縣徒配罪人崔宗大。公州牧徒配罪人申耆。堤川縣徒配罪人李魯述。鳳山郡徒配罪人朴載謙。白川郡徒配罪人金載人。黃州牧徒配罪人白鳳周。放黜鄕里罪人鄭遠達李俊永。削出罪人李得濟。時囚罪人沈有鎭等放送。時囚中洪啓燧。以本律參酌決放事。承傳。啓下矣。沈有鎭鄭遠達李俊永等。竝放送。李宗胤朴宗岳閔百奮徐完碩宋雲佐鄭忠達李敬倫李養遂具敍五崔宗大申耆李魯述朴載謙金載人白鳳周等。竝放送事。分付各該道臣。申漢禎。依前配所梁山郡。減等徒三年載錄。睦祖煥。咸鏡道安邊府量移。洪啓燧。前任祥原郡時勅庫錢三百九十四兩偸食罪。取考律文。則大明律監守自盜條有曰。凡監臨主守。自盜倉庫錢糧等物。計贓一貫以下。杖八十。二十五貫至三十九貫。杖一百流三千里云矣。洪啓燧。杖一百依例收贖。告身盡行追奪。慶尙道丹城縣流三千里定配。而睦祖煥。依前罪目。發遣府羅將。自咸鏡道慶興府執捉。仍令押送。洪啓燧。以本道査啓內辭意。具罪目。發遣府羅將。押送配所。何如。傳曰。允。
정조 1년
丁酉五月十一日辰時。上御尊賢閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。上曰。今日疏決。臺臣有入來者乎。國榮曰。諸臺皆撕捱。無入來者云矣。上曰。大司憲亦不承牌乎。國榮曰。大司憲亦違牌矣。上曰。他臺之撕捱。猶或可也。而至於大司憲。有何引義之端。而亦爲違牌乎。命書傳敎曰。悶旱疏決之時。都憲之違牌。抑何義意。更爲牌招。政院。申飭。又命書傳敎曰。如爲奴庶人等罪之不入於疏決文案中者。別單修入。上曰。右承旨。馳詣先農壇。奉審以來。出榻敎仍命退。諸臣以次出。
정조 1년
丁酉五月十一日申時。上御尊賢閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。掌令。持平前望單子持入。賤臣承命奉進。上落點。上曰。掌令朴在源。卽爲婢招。先入侍後謝恩。賤臣承命出傳。上命書傳敎曰。臺臣之批。不曰依施。只曰另飭云者。予意有在。許多通淸。擧皆地醜德齊。則今之銓官。以何藻鑑取捨於其間乎。況朝廷擧措。其宜寬平。何必爲迫隘然後爲治乎。其令銓曹。此後臺望。另加擇差。無或淆雜。而承宣之望亦然。竝勿改通事。令銓曹知悉。上曰。今日疏決尙遠。將有侵夜之慮矣。國榮曰。當此日候蒸鬱之時。終日勞動。實爲可悶矣。上曰。悶旱之時。豈憚少勞乎。遂命退。諸臣以次出。
정조 1년
兪彦鎬啓曰。明日常參經筵。取稟。傳曰。停。
정조 1년
李義翊。以都摠府言啓曰。今日入直內三廳武兼禁軍及軍兵等。當爲中日習射。而自上方在減膳中。復膳間。依例姑停之意。敢啓。傳曰。知道。
정조 1년
傳于兪彦鎬曰。晝講停。
정조 1년
傳于兪彦鎬曰。副提調持加減心腎湯入侍。
정조 1년
以香室望祭受押單子。傳于兪彦鎬曰。孝明殿親押。
정조 1년
傳于兪彦鎬曰。孝明殿。以親祭磨鍊。
정조 1년
傳于兪彦鎬曰。召對爲之。
정조 1년
李義翊。以義禁府言啓曰。付處罪人韓翼謩金相福。遠竄事。命下矣。韓翼謩。全羅道礪山府。金相福。慶尙道聞慶縣遠竄。而以三司所懷內辭意。具罪目。依例發遣府都事。仍令押送于各其配所。何如。傳曰。昨日處分。意在收殺。此草記勿施。竝卽放送。
정조 1년
李義翊。以刑曹言啓曰。依傳敎。慶尙道流三千里罪人孫順泰。減等徒三年改錄。徒配罪人李茂松金聲喆李點男金致慶鄭德世柳福興。全羅道徒配罪人千世柱梁鳳西李載春趙重廉李弘遠趙和鎭曺允邦。流三千里罪人奴歸才金之兌金光瑞。咸鏡道定配罪人鄭弘臣洪德遇。平安道徒配罪人元景復高益重李長發金鎭協。忠淸道徒配罪人許濤奴景山金從道里申德文朴樞光奴老味任碩才趙時璧金洛徽。定配罪人崔弘起金道洽。黃海道徒配罪人千世翊韓愼康趙儀鳳安思行孫泰成等。竝卽放送事。發關分付于各該道臣之意。敢啓。傳曰。知道。
정조 1년
金夏材。以義禁府言啓曰。付處罪人韓翼謩金相福等遠竄事草記批旨內。昨日處分。意在收殺。此草記勿施。竝卽放送事。啓下矣。韓翼謩金相福等。竝卽放送事。分付各該道臣之意。敢啓。傳曰。知道。
정조 1년
李義翊。以兵曹言啓曰。卽接北所衛將牒報。則武德門西邊雜木一株。年久腐傷矣。因風折落云。令該所依例斫去之意。敢啓。傳曰。知道。
정조 1년
兪彦鎬。以兵曹言啓曰。兼司僕將朴宗郁。素抱痰癖之症。挾感添劇。旬月之內。無望供職。呈伏乞遞。宿衛領軍之任。不宜久曠。今姑改差。何如。傳曰。允。
정조 1년
江原監司狀啓。春川居柳匠金卜萬等。爲虎囕死燒死渰死事。傳于李亨逵曰。令本道恤典擧行。
정조 1년
正言沈念祖啓曰。臣言議巽軟。才識魯下。本不合於淸朝耳目之任。今當另擇之日。尤難冒出。而且於昨日少退之時。與大司諫臣徐浩修。獻納朴宗來。議定疏決中事關隄防者。竝皆請寢成命矣。及至前席。大司諫臣徐浩修。雖因言端。而傳啓未半。謂與付處罪人金相福。有所私義之難冒。避嫌而退。獻納臣朴宗來。與竄逐罪人朴宗岳。謂有親避。不復講定。遽然擅拔於所懷。臣之不能見孚於僚臺。於此可知。固當卽席避嫌。而副急初出。全昧臺體。泯默而退。今始來避。所失尤大。以此以彼。不可仍冒。請命遞斥臣職。答曰。勿辭。亦勿退待。
정조 1년
正言沈念祖啓曰。大靜縣爲奴罪人金壽賢。以幺麽宦寺。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府設鞫嚴問。依律處斷。又啓曰。旌義縣荐棘罪人尹泰淵。本以凶猾之性。素畜跋扈之志。交結厚賊麟漢。作爲腹心爪牙。身帶將兵之任。晝夜出沒於厚賊麟漢之家。蹤跡陰祕。爲世指目。以今若淵敢售護逆之計觀之。其於平日。稔受泰淵之慫慂。故陰護麟漢。卽曲爲泰淵之地。當此厚賊麟漢置法之後。其陰謀綢繆之狀。尤不可不究覈。施以當律。請旌義縣荐棘罪人尹泰淵。亟令王府設鞫。嚴問得情。快正王法。又啓曰。爲奴罪人河翼龍金重得等。做出叵測之說。作爲眞諺之書。潛投深嚴之地。欲售危逼之計。究厥情狀。亘古所無。決不可一刻容貸於覆載之間。請爲奴罪人河翼龍金重得。亟令王府設鞫得情。快正王法。又啓曰。李弘濟。地旣卑微。跡又閃倐。蝨附逆邊。甘作嚆矢。暗地糾結。亦一成運。而敢懷欺世之計。投進一疏。欲掩其跡。究厥所以。尤極巧惡。當此鋤治凶黨之日。窮凶情節。不卽盤問。直爲發配。揆以王章。失之太寬。請海南縣定配罪人李弘濟。亟令王府設鞫嚴問。又啓曰。竄配罪人金載順。性本妖邪。濟以附麗。及當新化之後。尙逭黨與之誅。一世之駭憤。十手之指點。久矣。今其一疏。不思革面之圖。敢懷護逆之心。細究全篇。隱然有扶抑之意。必欲售漫漶之計。當此嚴懲討鋤亂逆之日。此等背陽面陰。嘗試凶論之類。決不可薄竄而止。請海南縣竄配罪人金載順。亟令王設鞫嚴問。又啓曰。慶興府安置罪人睦祖煥。渠旣以出入逆家納招。則論其負犯。固不可以輕易量移。放逐罪人鄭遠達。雖是狂易。旣爲逆謙之至親。放逐罪人李俊永。是養厚之狎客。與李鎭常竝稱。珍島郡定配罪人閔百奮。乃恒簡之親屬。與賊徒交密。此俱不可全然放釋。請亟收安置罪人睦相煥量移之命。及放逐罪人鄭遠達李俊永。島配罪人閔百奮放釋之命。以嚴隄防。又啓曰。機張縣竄逐罪人朴宗岳。旣以左右麟謙。親密養泰。被論竄屛。則其在嚴防之道。亦不可輕易放釋。請寢竄逐罪人朴宗岳放釋之命。又啓曰。行大司諫徐浩修。以臣於付處罪人金相福合啓。竊有私義之不可冒當者。向來玉署之獲遞。亦蒙曲諒之聖恩。則到今去就。宜無異同。引嫌而退。許伸私義。雖有近例。揆以公格。實難輕遞。請行大司諫徐浩修出仕。答院曰。不允。處置事。依啓。
정조 1년
獻納朴宗來啓曰。臣於見職。本自不稱。況當另擇之日。尤無冒膺之勢。而副急一出。瘡疣畢露。至於正言沈念祖避嫌之出而尤著矣。蓋昨日少退時。臣與大司諫臣徐浩修。正言臣沈念祖。相議疏決之關係隄防者。請寢爲定矣。及登筵席。大司諫臣徐浩修。以付處罪人金相福。謂有私義。引避而退。長僚所引。旣援近例。則臣於竄逐罪人朴宗岳。亦有親嫌。似無異同。故果以嫌難發論之意。及於同席聯奏之際。今其避辭。以擅拔爲言。臣忝居執法之列。擅拔旣定之論。則臺體之壞。已無可言。僚寀之論。尤增慙恧。廉防所在。不可仍冒。請命遞斥臣職。答獻納朴宗來避嫌曰。勿辭。亦勿退待。
정조 1년
丁酉五月十二日卯時。上御尊賢閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。昨日侵夜勞攘之餘。聖體。若何。上曰。別無所損。而予於得雨之道。雖如是靡不用極。雨意尙今漠然。豈不可悶乎。國榮曰。連有雨意。而晩後則輒爲開霽。誠甚悶迫矣。上曰。韓翼謩金相福遠竄事。尙無草記。何也。國榮曰。臺諫擧條。尙未踏下。故未及草記。先出榻敎。則當卽擧行矣。上曰。付處罪人韓翼謩金相福遠竄。出榻敎。國榮讀奏公事訖。上曰。禁府草記。卽爲催促。仍命退。諸臣以次出。
정조 1년
丁酉五月十二日未時。上御尊賢閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。國榮讀奏諸道狀啓。上曰。關西則雨澤。稍勝於他道矣。此則幸甚。國榮曰。然矣。上曰。韓翼謩金相福遠竄。旣允臺啓。俄者放送之敎。該府當卽擧行耶。國榮曰。今則旣無臺啓。該府豈不卽擧行乎。上命退。諸臣以次出。
정조 1년
丁酉五月十二日申時。上御興政堂。召對入侍時。參贊官金夏材。侍讀官鄭志儉。檢討官朴祐源。假注書徐鼎修。記事官林錫喆金勉柱。以次進伏訖。進講史記評林平準書。志儉祐源以次進讀訖。上讀自漢將歲以數萬。止盜鑄不可勝數。志儉曰。漢武帝窮兵黷武。天下財竭。財力旣竭。而又爲生財之道。巧生名目。遂爲聚斂。以致海內搔擾。生民塗炭。大抵生財之要。別無他道。使天下之耕者多而食者少。織者多而衣者少。則生民衣食。自可裕足。而國家財力。亦以豊饒矣。然此必不奪民時。節其財用而後。可也。不奪民時。則愛民之意。自在其中。而節其財用。則生財之要。亦無過此。伏願殿下。益懋愛民之本。而克軫節用之道焉。上曰。好矣。祐源曰。以此文義見之。吏道雜而官方亂。經費廣而財用竭。蓋省官而祛濫雜之弊。節財而無費用之患。則生民之弊可捄。而理財之道。亦不外此矣。伏願殿下。留念焉。上曰。好矣。夏材曰。臣則本無工於此書。實無可以仰達者矣。上曰。生財之道。非不多矣。而苟欲生財。則雖以劉晏之理財均平。猶違於常平之意矣。志儉曰。常平之法。後世如皆遵行。則豈不好乎。上曰。理財之道。莫如均平。而若或偏重。則其害莫大矣。大體上下均平。無有偏重。此無他道。只在節用。節用之要。亦無過於量入爲出而已。苟求別般生財之道。則用益廣而弊益滋矣。自古未有聚歛積財而不亡其國者也。紂之鹿臺鉅鹿之財。反爲周家之用。隋之洛口儲粟。亦足爲資盜之物矣。志儉曰。聖敎誠然矣。上曰。以禮記見之。聖人之言。豈不大哉。三年之耕。必有一年之儲。九年之積。必有三年之食者。實爲節用制産之要矣。國家財用。不過爲水旱盜賊之備。而此亦每患不足。是可悶也。志儉曰。此必量入爲出。使一年之食。每有餘儲。則庶免不足之患矣。臣待罪戶曹郞官時。計國家財用之數。則常不支一年之用矣。上曰。近來戶曹財力。每患新舊之不繼。此無他矣。惟貞之外。若無別般經費。則豈有是理。自前謬例。轉相襲陋。不緊名色。已成規例。今至不可移易之境。若不矯革此弊。則雖欲節用。其勢末由矣。以貢案之弊言之。前古所無之貢。漸生層出。此雖緣不得已之事。而財用之耗縮則甚矣。志儉曰。耗財之端。非一非再。而亦専由於養兵之費矣。上曰。都監設置之後。經費甚繁。故自前多有革罷之請。而以近日觀之。我朝軍兵。亦無如都監者。有難徑先革罷矣。至於禁御兩營。皆不過名存實無。而兵以養農。則古制猶存矣。大抵節目根本。交修竝臻。然後可矣。有生民。然後有財用。有財用。然後有官方。欲制民産。則當先官方。欲正官方。則當先科目。以我國法制觀之。當初立法之意。非不美矣。而爲法旣久。弊隨以生矣。予則曰。捄弊之道。不必待新法而後可也。苟能率由舊章。申明法意。則豈不好哉。以田制言之。公田之極爲均平。而一自廢井田開阡陌之後。生民之貧富。轉益不均。此則其根本已失故然矣。以科制言之。三代之制。雖無可論。而若漢之賢良孝廉。自州縣擧以上府。府擧以上朝廷。其法意甚重矣。至於我國。當初設法。外而八道都會。內而陞學等科。以至大小科初試覆試。蓋爲廣求人才之意。而今又蕩然矣。夏材曰。至於武擧。尤不成樣矣。上曰。非但武擧爲然。兵制亦不成樣矣。兵者。所以禁暴制亂。上古之重門擊柝。以待暴客者。蓋亦此意。而我國兵制之疎略。無如近日。夫何望其禁暴制亂乎。命退。諸臣以次退出。
정조 1년
行都承旨洪國榮藥院直。左承旨李亨逵坐。右承旨李義翊坐。左副承旨兪彦鎬坐直。右副承旨金夏材坐直。同副承旨徐有防坐。注書二員未差。假注書李兢淵藥院直徐鼎修仕直。事變假注書林雲喆仕。
정조 1년
兪彦鎬啓曰。明日孝明殿親祭齋戒相値。視事。頉稟。傳曰。知道。
정조 1년
傳于金夏材曰。今日藥房日次。問安勿爲之。
정조 1년
李亨逵啓曰。七次祈雨祭。三角山木覓山漢江。遣近侍。今十五日設行事。禮曹單子。啓下矣。承旨三員。當爲進去。何承旨進去乎。敢稟。批答出傳敎
정조 1년
傳于李義翊曰。奉審承旨入侍。
정조 1년
以承旨前望單子入之。徐有防落點。
정조 1년
兪彦鎬。以禮曹言啓曰。今五月初九日所下傳敎中。有減膳五日之命矣。五日之限。止於今日。自明日。依例復舊封進之意。分付。何如。傳曰。允。
정조 1년
傳于兪彦鎬曰。將用于祭物。氷丁三百張。入于大妃殿事。分付戶曹。
정조 1년
傳于金夏材曰。爲奴罪人。時囚庶民罪人黃宅正池好溟張信奎。竝放送。
정조 1년
金夏材。以刑曹言啓曰。各道爲奴別單中。全羅道扶安蝟島爲奴定配罪人奴時同。放字付標。啓下矣。依啓下。卽爲放送事。發關分付于該道道臣之意。敢啓。傳曰。知道。
정조 1년
丁酉五月十三日卯時。上御尊賢閣。都承旨入侍時。行都承旨洪國榮。假注書李兢淵。記事官林錫喆金勉柱。以次進伏訖。國榮曰。夜間聖體。若何。上曰。一樣。而近因悶旱。殆至食不能甘。寢不能安。誠可悶矣。國榮曰。以殿下恐懼修省之念。安得不然。而第自古人君之能盡其恐懼修省之道者。亦必有其事焉。或進賢而退不肖。或尙德而緩刑。或輕徭而薄賦。或釋冤而伸枉。或杜私而循公。或興利而除害。凡可以上答天心。下慰民心者。無所不用其極而已矣。至若夙夜靡寧。自貽伊慼。亦非所以恐懼修省之實也。上曰。所奏果是矣。當益加留念於務實之道也。上曰。永祐園莎草。有枯損處云。右副承旨。馳詣永祐園奉審以來。賤臣承命出傳。上曰。卿則往雩祀壇。右承旨往北壇。壇奉審以來。仍命退。諸臣以次出。